Med en kvadratmeterpris på 36.400 kroner er Nordre Havnepromenade Aalborgs dyreste gade.

Der skal et dybt greb i lommerne til, hvis din næste adresse skal være på Nordre Havnepromenade i Aalborg. Gaden er med en kvadratmeterpris på 36.400 Aalborgs dyreste gade. Det viser en ny opgørelse fra Boligsiden.dk. Boligsiden har udregnet de dyreste gader i landet ved at tage den gennemsnitslige salgspris på ejerlejligheder solgt fra 1. januar 2015 til 1. marts 2016. I Aalborg Kommune topper Nordre Havnepromenade listen, og der er mere end 6000 kroners forskel i kvadratmeterprisen ned til nummer to, som er Strandvejen. Strandvejen tager en andenplads med en kvadratmeterpris på 29.999, hvor Østre Havnegade snupper tredjepladen. Her skal du i gennemsnit betale 28.462 per kvadratmeter. Selv de dyreste gader i Aalborg kommer ikke op ved siden af Københavns top ti. På Havnegade i København, som er Danmarks dyreste gade, skal man slippe hele 66.471 per kvadratemeter. På tiendepladsen i København ligger gaden Åbenrå, hvor kvadratmeterprisen er 47.209 kroner, hvilket er 10.000 kroner mere end den dyreste kvadratmeterpris i Aalborg. Kvadratmeterprisen på Nordre Havnepromonade ligger tilgengæld næsten 5000 kroner over den dyreste gade i Odense, som er Klosterbakken.  Du kan herunder se de samlede lister fra de fire største byer i Danmark.